Pa sterf ná jacuzzi-fratsongelukIlse-Marie en André van Huyssteen by hul seuns, Dwayne en Dandré. Foto: Verskaf Die man van Krugersdorp in Gauteng wat byna drie maande gelede ernstige beserings opgedoen het nadat ŉ jacuzzi ontplof het, is Dinsdagaand oorlede. André van Huyssteen (30) is net na 19:00 in die waakeenheid van die Steve Biko-hospitaal in Pretoria oorlede nadat hy sepsis en ’n infeksie in die hospitaal opgedoen het. Ilse-Marie van Huyssteen, André se vrou, het Woensdagmiddag aan Maroela Media gesê André was reeds onder verdowing uitgebring en by sy volle bewussyn, toe hy sowat twee weke gelede ’n terugslag beleef het. Volgens Ilse-Marie het hy skielik weer aan die slaap begin raak en dit is toe dat dokters onraad vermoed het. “Hulle het bloed getrek en agtergekom daar is groot moeilikheid.” Die sepsis en infeksie het André se organe aangetas waarna “sy hele liggaam ingegee het. Ek dink persoonlik sy longe het platgeval,” sê sy. ’n Emosionele Ilse-Marie verduidelik dat die afgelope drie maande wat André in die hospitaal was verskriklik uitmergelend was. André van Huyssteen in die hospitaal. Foto: Facebook Maroela Media het vroeër berig die Van Huyssteen-egpaar het op 8 Augustus by vriende in Pretoria gebraai en in hul jacuzzi ontspan. “Ek het die huis ingegaan toe ek ewe skielik ŉ groot slag hoor. Druk het opgebou en die boiler laat ontplof,” het Ilse-Marie destyds verduidelik. ŉ Stuk hout van die dek om die jacuzzi het André teen die kop getref en só diep binnegedring dat dit eers die volgende dag tydens ŉ operasie in die Steve Biko-hospitaal verwyder kon word. Terwyl hy in die waakeenheid gehou is, moes ŉ tweede operasie uitgevoer word om sy breinvlies te heg. Later is hy ŉ derde keer geopereer nadat die wonde van die ongeluk oopgetrek het. ŉ Vierde operasie is later gedoen om vog van sy brein te verwyder. André word oorleef deur sy vrou en twee kinders, Dwayne (9) en Dandré (3).